b'\n_START_ARTICLE_\nTeokraatia\n_START_SECTION_\nIslam ja teokraatia\n_START_PARAGRAPH_\nMuhameedlase religioonik\xc3\xa4sitlusse kuulub palju sellist, mida kristlane peab ilmaliku elu probleemiks. Islam ei tunnista ilmaliku ja vaimuliku lahutamist. Muhamedi rajatud \xc3\xbchiskond oli juba teatud m\xc3\xa4\xc3\xa4ral teokraatia. Muhamedil polnud vaja vaeva n\xc3\xa4ha valitsejate soosingu v\xc3\xb5itmiseks, nii nagu kristlased seda esimeste sajandite jooksul Rooma riigis tegema pidid. Muhamed v\xc3\xb5itis vastupanu osutavad h\xc3\xb5imud k\xc3\xbcllalt kiiresti, pealegi oli riiklik korraldus tollal Araabia poolsaarel n\xc3\xb5rgalt arenenud. Muhamedi j\xc3\xa4rel kujunes kalifaat teokraatiaks. Kaliif valvas usujuhtide, imaamide abiga Koraani k\xc3\xa4skude t\xc3\xa4itmist ning ilmalikku v\xc3\xb5imu teostas sultan. Paljudes islamimaades taotleb ilmaliku v\xc3\xb5imu kandja ka k\xc3\xb5rgeimat vaimulikku autoriteeti._NEWLINE_T\xc3\xa4nap\xc3\xa4eva \xc3\xbchiskonnas toetavad sunniidid valitsevat \xc3\xbchiskondlikku s\xc3\xbcsteemi, \xc5\xa1iiidid on aga tunduvalt radikaalsemad nii sise- kui v\xc3\xa4lispoliitikas.\n_START_SECTION_\nEgiptus\n_START_PARAGRAPH_\nEgiptuses sai 1956 presidendiks Gamal Abdel Nasser, kes moodustas 1958 Araabia \xc3\x9chinenud Vabariigi, mis alguses oli liitriik S\xc3\xbc\xc3\xbcriaga. P\xc3\xb5hiseadus annab islamile riigiusundi staatuse. Nasser ei l\xc3\xb5hkunud islami n\xc3\xb5utud poliitika ja religiooni \xc3\xbchtsust. Ta \xc3\xbcritas araabiasotsialismi abil l\xc3\xa4bi viia uuendusi, mis tuginevad Koraanile. Araabiasotsialismi aluseks on Koraani kuulutus vendlusest. Almuste jagamise n\xc3\xb5uet k\xc3\xa4sitatakse sotsiaalpoliitikana ning p\xc3\xbcha s\xc3\xb5da on v\xc3\xb5itlus eba\xc3\xb5igluse ja \xc3\xbclekohtu vastu. Ka president Anwar Sadat t\xc3\xb5lgendas islamit kui \xc3\xb5igluse ja v\xc3\xb5rd\xc3\xb5igluslikkuse religiooni. Egiptuseski on islami positsioon viimastel aastatel tugevnenud. N\xc3\xa4htava kuju on see saanud fanaatilise ja Sadati-vastase Moslemite Vennaskonna tegevuse elavnemises. Vennaskonnal on m\xc3\xb5juv\xc3\xb5imu ka Sudaanis ja S\xc3\xbc\xc3\xbcrias.\n_START_SECTION_\nIraan\n_START_PARAGRAPH_\n\xc5\xa0ahh Reza Pahlevi p\xc3\xbc\xc3\xbcdis muuta Iraani m\xc3\xb5nek\xc3\xbcmne aastaga rikaste naftamaardlate abil juhtivaks t\xc3\xb6\xc3\xb6stusriigiks. Kuid ta k\xc3\xb5rvaldas liiga j\xc3\xa4rsult islami ja selle juhtide mullade ja ajatollade autoriteedi, samas ei saavutanud kiire l\xc3\xa4\xc3\xa4nestumine masside poolehoidu. Riigiusundi positsioonil asuv \xc5\xa1iiitlus on traditsiooniliselt aldis uuendustele ja revolutsioonilistele muudatustele. Sellele toetub ka ajatolla R\xc5\xab\xe1\xb8\xa9oll\xc4\x81h Khomeyn\xc4\xab juhitud liikumine, mis pagendas \xc5\xa1ahhi 1978 riigist ning mis \xc3\xbcritab sellest ajast saadik Iraani muuta islamivabariigiks.'